中秋
作者：洪皓
朝代：宋

paragraphs: 舊時相識惟明月，三五而盈盈又缺。
盈時常少缺常多，恰似人間足離别。
我今一别已三年，中秋三見望舒圓。
烏衣燕子尚得返，鴻雁正爾翔幽燕。
此時蟋蟀猶在宇，聲聲悲吟正獨處。
耿耿不寐夢難成，翩翩蝴蝶亦辭去。
寒螿韻咽草木黄，金風惻惻奏清商。
援琴擬操明月吹，調髙曲古轉凄凉。
母曰嗟予久行役，寧知萬里爲羈客。
烏鵲南飛飛不髙，願爲黄鵠無羽翼。
瀟湘水闊影沉沉，鄂渚樓髙興又深。
明年此際知何處，再覩嬋娟照客心。